**Kisbér Város Jegyzője**

**ELŐTERJESZTÉS**

Kisbér Város Önkormányzat Képviselő-testülete

**2025. június 30-ai rendkívüli** ülésére

Tárgy: Hánta, Akácfa utca aszfaltozása

**Tisztelt Képviselő-testület!**

A Hánta Bizottság e havi ülésén felmerült, hogy a hántai Akácfa utca jelenlegi murvás útburkolatát aszfalttal kellene ellátni.

Az út a kisbéri 5123 hrsz-ú ingatlanon található, a valóságban azonban a nyomvonala nem mindenhol követi a helyrajzi számot. Az Országos Településrendezési és Építési Követelmények alapján az útnak 12 m szélesnek kell lennie, melyet a rendezési tervünkön jelöltünk is. Ez erősen érinti a szomszédos 5122 hrsz. alatti ingatlant. Az ingatlan tulajdonosával több ízben egyeztettünk már nem csak e terület, hanem a Dohány utca felöli sík rész kapcsán is. Legutóbb 2024. februárjában tárgyalt a képviselő-testület egy telekcserét. A telekcseréhez készült akkor egy megosztási vázrajz, mely földhivatali bejegyzéséhez szakhatósági hozzájárulásra lett volna szükség és akkor a Komárom-Esztergom Vármegyei Kormányhivatal Közlekedési, Műszaki Engedélyezési és Fogyasztóvédelmi Főosztály Útügyi Osztály a szilárd burkolatú út kialakítása kapcsán a mellékelt tájékoztatást adta, melyben leírták, hogy az út kialakításához tervekre, engedélyekre van szükség, továbbá a csapadékvíz elvezetésére. Az utaknak a besorolásuk szerint megvan, hogy milyen fényerővel rendelkező közvilágítással kell bírniuk ahhoz, hogy forgalomba helyezzék őket, várhatóan a közvilágítást is át kell építeni.

Tehát ahhoz, hogy az Akácfa utcát aszfalt burkolattal tudjuk ellátni, első körben a rendezési terven útként jelölt területet kell tulajdonba szerezni, majd terveztetni, engedélyeztetni kell az utat és azt követően történhet meg az út kialakítása a csapadékvíz elvezetéssel és közvilágítás kiépítéssel együtt. Az a terveztetés és szakhatósági engedélyeztetés során fog kiderülni, hogy lesz-e olyan közmű, melyet át kell helyezni, ki kell váltani.

Tavaly a tulajdonszerzés kapcsán a 59/2024. (II.08.) KVÖKt. határozat született, melyben akként döntöttek, hogy nem kívánnak a kisbéri 5122 hrsz. alatti ingatlan rendezési terven útszabályozással érintett részére és a Dohány utca felöli sík, rendezési terven településközponti vegyes övezetbe sorolt részére vételi ajánlatot tenni a tulajdonos részére.

A döntés azért született, mert a tulajdonos kérte, hogy kisajátítási eljárás keretében rendezzük az út és a Dohány utcai sík rész kérdését, de a kisajátítási eljáráshoz meg kellett volna jelölni a kisajátítási célt, melyet a sík rész esetében a közeljövőre a Hánta Bizottság nem tudott megjelölni. A kisajátítási eljárás során megjelölt célt megadott időn belül meg kell valósítani, egyéb esetben az ingatlanrész visszakérhető. A képviselő-testület az út kialakításának anyagi fedezetét nem látta (ott a kisajátítási cél a közlekedési infrastruktúra fejlesztése lett volta), a sík részre pedig célmegjelölés nélkül a kisajátítási eljárás nem volt lefolytatható.

Kérem tájékoztatásom szíves tudomásul vételét! Amennyiben az út aszfalttal történő ellátását támogatják, akkor kezdő lépésként a tulajdonviszonyokat szükséges rendezni, az ehhez szükséges döntést kérem meghozni a fentiek tükrében.

Kisbér, 2025. június 30.

 Dr. Pápai Tamás s.k. Pápai Mónika s.k.

 jegyző vagyongazdálkodási ügyintéző

**Határozati javaslat:**

Kisbér Város Önkormányzat Képviselő-testülete

tudomásul veszi a Hánta, Akácfa utca útburkolatának aszfalttal történő ellátása kapcsán kapott tájékoztatást.

**Határidő:** azonnal

**Felelős:** Sinkovicz Zoltán polgármester